[Video] Rowers slaan toe op Tzaneen-vulstasieLede van Northern Security en die polisie was kort na die rooftog op die toneel. Foto: Verskaf Marius Jacobs, woordvoerder van Northern Security en stigter van die Watchdog Tzaneen-inisiatief, het aan Maroela Media gesê drie verdagtes, waarvan twee gewapen was, het omstreeks 22:00 op die Deerpark-vulstasie toegeslaan. “Twee van die verdagtes het in die kantoor ingegaan waar hulle ŉ petroljoggie aangehou het. Hulle het al die kontant in die kantoor gevat, asook twee selfone,” het Jacobs gesê. Hy het gesê die derde verdagte het ŉ petroljoggie buite met ŉ vuurwapen aangehou terwyl die rooftog aan die gang was. “Die verdagtes het ŉ waarskuwingskoot geskiet terwyl hulle van die toneel gevlug het. Lede van Northern Security en die polisie was kort daarna op die toneel. Niemand het tydens die rooftog seergekry nie.” Lt.kol. Moatshe Ngoepe, woordvoerder van die polisie, het die voorval aan Maroela Media bevestig en gesê die verdagtes is steeds op vrye voet. Enigiemand met meer inligting kan brig. Thomas Shingange by 082 565 8155 bel. Watchdog Tzaneen het hierdie beeldmateriaal wat tydens die rooftog deur die veiligheidskameras by die vulstasie opgeneem is op Facebook gedeel: Armed roberry Tzaneen 20/09/2016 20H50 Posted by Watch Dog Tzn on Tuesday, September 20, 2016